(1)

cuirtear an méid seo a leanas in ionad Airteagal 67: “Airteagal 67 Ceanglais maidir le gluaiseachtaí éan i mbraighdeanas atá beartaithe le haghaidh taispeántas 1. Ní aistreoidh oibreoirí éin i mbraighdeanas go dtí taispeántas i mBallstát eile ach amháin nuair a chomhlíonann na hainmhithe sin na coinníollacha a leagtar amach in Airteagal 59. 2. Roimh an ngluaiseacht chuig taispeántas i mBallstát eile, féadfaidh na hoibreoirí i mBallstát éin i mbraighdeanas a bhailiú i mbunaíocht chláraithe aonair atá lonnaithe sa Bhallstát céanna faoi na coinníollacha seo a leanas: (a) fanfaidh na héin i mbraighdeanas sa bhunaíocht sin ar feadh uastréimhse 12 uair an chloig; (b) tráth an bhailithe, ní choinneoidh an bhunaíocht ach éin i mbraighdeanas atá beartaithe le haghaidh an taispeántais ábhartha; (c) gach éan i mbraighdeanas a bhailítear sa bhunaíocht, tagann siad go díreach ó bhunaíochtaí cláraithe nó formheasta ina gcoinnítear go leanúnach iad agus ina gcomhlíonann siad na coinníollacha a leagtar amach in Airteagal 59. 3. Áiritheoidh oibreoir an taispeántais, seachas aon taispeántas eitilte, an méid seo a leanas: (a) tá iontráil na n-ainmhithe sa taispeántas teoranta d’éin i mbraighdeanas arna gclárú roimh ré le haghaidh rannpháirtíocht sa taispeántas; (b) an iontráil sa taispeántas éan de thionscnamh bunaíochtaí atá suite sa Bhallstát ina bhfuil an taispeántas ar siúl, ní chuirfidh sí stádas sláinte na n-éan atá páirteach sa taispeántas i mbaol agus déanfar é sin cibé acu (i) tríd an stádas sláinte céanna a éileamh do gach éan i mbraighdeanas atá páirteach sa taispeántas; nó (ii) trí na héin i mbraighdeanas de thionscnamh an Bhallstáit ina ndéantar an taispeántas a choinneáil in áitribh nó i gclóis ar leith amach ó éin i mbraighdeanas de thionscnamh Ballstát eile; (c) go bhfuil tréidlia ann a dhéanann (i) seiceálacha aitheantais ar éin i mbraighdeanas atá rannpháirteach sa taispeántas roimh a n-iontráil sa taispeántas; (ii) faireachán ar dhálaí cliniciúla na n-éan ar a n-iontráil sa taispeántas agus lena linn. 4. Áiritheoidh oibreoirí maidir le héin i mbraighdeanas a aistrítear chuig taispeántas i gcomhréir le míreanna 1, 2 agus 3, nach ndéanfar iad a aistriú ón taispeántas sin go Ballstát eile ach amháin má chomhlíonann siad na ceanglais seo a leanas: (a) go bhfuil deimhniú sláinte ainmhithe ag gabháil leis na hainmhithe i gcomhréir le hAirteagal 81; nó (b) i gcás éin i mbraighdeanas seachas iad siúd atá rannpháirteach i dtaispeántais eitilte, go bhfuil na doiciméid seo a leanas uile ag gabháil leis na hainmhithe: (i) dearbhú arna eisiúint ag an tréidlia dá dtagraítear i mír 3, pointe (c), ina luaitear maidir le stádas sláinte na n-éan, arna fhianú sa deimhniú sláinte ainmhithe bunaidh i gcomhréir le hAirteagal 81, nár cuireadh i mbaol an stádas sláinte sin le linn an taispeántais, (ii) an deimhniú sláinte ainmhithe bunaidh bailí i gcomhréir le hAirteagal 81 arna eisiúint ag údarás inniúil an Bhallstáit tionscnaimh maidir le gluaiseacht na n-éan i mbraighdeanas chuig an taispeántas; (c) i gcás éan a bhí rannpháirteach i dtaispeántas eitilte, go bhfuil deimhniú sláinte ainmhithe bunaidh bailí ag gabháil leis na hainmhithe i gcomhréir le hAirteagal 81 arna eisiúint ag údarás inniúil an Bhallstáit tionscnaimh maidir le gluaiseacht na n-éan go dtí an taispeántas eitilte, gan an fianú a thuairiscítear i bpointe (b)(i), ar na coinníollacha seo a leanas: (i) go n-aistreofar ar ais chuig an mBallstát tionscnaimh iad, agus (ii) go déanfar gluaiseacht bheartaithe na n-éan i mbraighdeanas chuig an mBallstát tionscnaimh a chur i gcrích laistigh de thréimhse bhailíochta an deimhnithe sláinte ainmhithe bhunaidh i gcomhréir le hAirteagal 81 arna eisiúint ag údarás inniúil an Bhallstáit tionscnaimh maidir le gluaiseacht na n-éan i mbraighdeanas chuig an taispeántas eitilte. 5. An tréidlia dá dtagraítear i mír 3, pointe (c), ní eiseoidh sé an dearbhú dá dtagraítear i mír 4, pointe (b)(i), ach amháin ar na coinníollacha seo a leanas: (a) go n-aistreofar na hainmhithe ar ais go dtí an Ballstát tionscnaimh; (b) go ndearnadh socruithe maidir leis an ngluaiseacht atá beartaithe chuig an mBallstát tionscnaimh do na héin i mbraighdeanas, go gcuirfear i gcrích í laistigh de thréimhse bhailíochta an deimhnithe sláinte ainmhithe bunaidh i gcomhréir le hAirteagal 81 arna eisiúint ag údarás inniúil an Bhallstáit tionscnaimh maidir le gluaiseacht na n-éan i mbraighdeanas chuig an taispeántas; (c) gur comhlíonadh na coinníollacha a leagtar amach i mír 3, pointe (b).”